text: Esbjerg-politiker ind i regionsråd
  21 juni 2015 kl. 13.01
  Venstre-politiker i Esbjerg Byråd, Henning Ravn, får nu også en plads i regionsrådet i Region Syddanmark
  Formand for sundhed- og omsorgsudvalget i Esbjerg Kommune, Henning Ravn, får nu mere politisk arbejde at se til. Han får nemlig nu plads i regionsrådet efter regionsrådsformand Carl Holst er gået af og forladt regionsrådet. Det betyder, at der er en ledig Venstre-plads.
  - Det glæder jeg mig til. Helt nyt er det dog ikke for mig. Jeg sidder nu som repræsentant for de 22 kommuner i regionens sundhedskoordinationsudvalg, hvor Bo Libergren er formand, og jeg har også været indkaldt nogle gange som suppleant.
  Henning Ravn ved endnu ikke, hvilket udvalg han kan komme til at sidde i.
  